Nyɔŋmɔ Tsɛ Samuel | Biblia Mli Nikasemɔi Kɛhã Gbekɛbii\nYehowa Kɛ Samuel Wie\nNo mli lɛ, Osɔfonukpa Eli yɛ bihii enyɔ ni sɔmɔɔ akɛ osɔfoi yɛ sɔlemɔ buu lɛ mli. Atsɛɔ amɛ Hofni kɛ Finehas. Hofni kɛ Finehas booo Yehowa mlai lɛ atoi, ni amɛfee maŋbii lɛ nibii gbohii pii. Kɛ́ Israelbii lɛ ba ni amɛbashã afɔle amɛhã Yehowa lɛ, Hofni kɛ Finehas foɔ loo lɛ he ni hi fe fɛɛ lɛ amɛhãa amɛhe. Eli nu nibii gbohii ni ebihii lɛ feɔ lɛ, shi efeee nɔ ko nɔ ko yɛ he. Ani Yehowa baashi amɛ ni amɛya nɔ amɛfee nibii gbohii nɛɛ?\nEyɛ mli akɛ no mli lɛ Hofni kɛ Finehas ye Samuel onukpa kwraa moŋ, shi Samuel ekaseee amɛ. Yehowa ná Samuel he miishɛɛ waa. Gbɛkɛ ko be ni Samuel ewɔ lɛ, enu ni mɔ ko miitsɛ lɛ. No hewɔ lɛ, ete shi ni ejo foi kɛtee Eli ŋɔɔ ni ekɛɛ lɛ akɛ: ‘Naa mi!’ Shi Eli kɛɛ lɛ akɛ: ‘Mitsɛko bo. Yaa ni oyawɔ.’ Samuel tee eyawɔ. Kɛkɛ ni enu ni aatsɛ lɛ ekoŋŋ. Be ni Samuel nu ni aatsɛ lɛ nɔ ni ji shii etɛ nɔ lɛ, Eli na akɛ Yehowa ji mɔ ni tsɛɔ lɛ lɛ. No hewɔ lɛ, ekɛɛ Samuel akɛ, kɛ́ enu ni aatsɛ lɛ ekoŋŋ lɛ, ekɛɛ akɛ: ‘Yehowa, wiemɔ. Otsulɔ miibo toi.’\nSamuel tee eyawɔ ekoŋŋ. Kɛkɛ ni enu ni mɔ ko miitsɛ lɛ: ‘Samuel! Samuel!’ Ehere nɔ akɛ: ‘Wiemɔ, ejaakɛ otsulɔ miibo toi.’ Yehowa kɛɛ lɛ akɛ: ‘Kɛɛmɔ Eli akɛ magbala ekɛ eweku lɛ fɛɛ toi. Ele akɛ ebihii lɛ miifee nibii gbohii yɛ misɔlemɔ buu lɛ mli, shi efeee nɔ ko nɔ ko yɛ he.’ Enɔ jetsɛremɔ lɛ, Samuel gbele sɔlemɔ buu lɛ shinaa lɛ, tamɔ bɔ ni efeɔ daa nɛɛ lɛ. Enyɛɛɛ ekɛɛ osɔfonukpa Eli nɔ ni Yehowa kɛɛ ekɛɛ lɛ lɛ, ejaakɛ eeshe gbeyei. Shi Eli tsu ayatsɛ lɛ kɛba, ni ebi lɛ akɛ: ‘Mibi, mɛni Yehowa kɛɛ bo? Kɛɛmɔ mi fɛɛ.’ No hewɔ lɛ, Samuel kɛɛ Eli nibii fɛɛ ni Yehowa kɛɛ lɛ lɛ.\nBe ni Samuel da lɛ, Yehowa shiii lɛ. Mɛi fɛɛ ni yɔɔ Israel shikpɔŋ lɛ nɔ lɛ na akɛ, Yehowa ehala Samuel akɛ gbalɔ kɛ kojolɔ.\n“Kaimɔ o-Bɔlɔ Kpele lɛ yɛ oblahiiaŋ gbii lɛ amli.”​—Jajelɔ 12:1\nSanebimɔi: Mɛɛ gbɛ nɔ esoro Samuel yɛ Hofni kɛ Finehas he? Mɛni Yehowa kɛɛ Samuel?\nSamuel He Sane\nSamuel bɔi Nyɔŋmɔ sɔɔmɔ be ni eji gbekɛ fioo. Te obaafee tɛŋŋ otamɔ lɛ lɛ?\nSamuel Hala akɛ Ebaasɔmɔ Yehowa\nSamuel ná nibii gbohii ni mɛi ni yɔɔ hegbɛ lɛ fee lɛ. Mɛni ye ebua lɛ ní ehala akɛ ebaasɔmɔ Yehowa be mli ni mɛi komɛi hala akɛ amɛbaafee nibii gbohii lɛ?\nNamɔ Hala akɛ Ebaasɔmɔ Yehowa Lɛ?\nNifeemɔ nɛɛ baaye ebua gbekɛbii ni amɛye afii 6 kɛyashi 8 lɛ koni amɛnyɛ amɛle gbɔmɛi ni awie amɛhe yɛ Biblia lɛ mli lɛ.\nKɛmaje Mɔ Ko Kɛmaje Mɔ Ko Yehowa Kɛ Samuel Wie\nlfb nikasemɔ 37 bf. 90-91